༈ །།རབ་འབྱམས་རྒྱུད་སྡེ་ཡི་མཁའ་ལ། །བསླབ་གསུམ་འོད་དཀར་གྱི་ཕྲེང་བ། །བསྟན་པའི་ཀུནྡ་ཡི་གཉེན་གཅིག །རྡོ་རྗེ་འཆང་ཆེན་དེ་མཁྱེན་ནོ། །གངས་ལྗོངས་མདོ་སྔགས་ཀྱི་ཤིང་རྟ། །སྔོན་བྱོན་དམ་ཆོས་ཀྱི་སྤྱན་ལྡན། །སྐད་གཉིས་སྨྲ་བ་ཡི་ཁྱུ་མཆོག །བཀའ་དྲིན་འཁོར་མེད་རྣམས་མཁྱེན་ནོ། །མཁའ་འགྲོའི་གསང་མཛོད་ཀྱི་བདག་པོ། །སྒྲུབ་བརྒྱུད་བསྟན་པ་ཡི་སྲོག་ཤིང་། །གྲུབ་པའི་ས་མཐོ་རུ་གཤེགས་པའི། །བཀའ་བརྒྱུད་གོང་མ་རྣམས་མཁྱེན་ནོ། །རིགས་གསུམ་སེམས་དཔའ་ཡི་སྒྱུ་འཕྲུལ། །རྒྱལ་བསྟན་བཤད་སྒྲུབ་ཀྱི་ཉི་མ། །གསང་ཆེན་ཟབ་བརྒྱུད་ཀྱི་མངའ་བདག །འཇམ་དབྱངས་བདུན་བརྒྱུད་དེ་མཁྱེན་ནོ། །དྲི་མེད་ཚུལ་ཁྲིམས་ཀྱི་གཞི་མ། །རྣམ་དག་མང་ཐོས་ཀྱི་མྱུ་གུ། །བསྟན་པའི་སྒྲོན་མེ་རུ་སྨིན་པའི། །དགེ་བའི་བཤེས་གཉེན་རྣམས་མཁྱེན་ནོ། །མདོ་སྔགས་ལེགས་བཤད་ཀྱི་འབྱུང་གནས། །ཟབ་དོན་མདོ་རྒྱུད་ཀྱི་གསལ་བྱེད། །སྒྲ་ཚད་ལུང་རིགས་ཀྱི་མངའ་བདག །རོང་ཟོམ་ཆེན་པོ་དེ་མཁྱེན་ནོ། །ཕུལ་བྱུང་མཁྱེན་རབ་ཀྱི་བདག་པོ། །གནས་ལྔ་མཐར་སོན་གྱི་སྙན་གྲགས། །འཕགས་བོད་ཐ་གྲུ་ཀུན་ཁྱབ་པའི། །ཆོས་རྗེ་ས་པཎ་དེ་མཁྱེན་ནོ། །ལུས་སྲོག་ལྟོས་མེད་ཀྱི་བརྩོན་པས། །བླ་མའི་ཞབས་པད་ལ་བསྟེན་ཏེ། །རྡོ་རྗེ་འཆང་དབང་དུ་གྲུབ་པའི། །བཞད་པ་རྡོ་རྗེ་དེ་མཁྱེན་ནོ། །སེམས་བསྐྱེད་ཟླ་ཞུན་ལྟར་དཀར་པོས། །འགྲོ་ཁམས་རྒྱ་མཚོ་ལ་ཁྱབ་པའི། །ཉམ་ཐག་འགྲོ་ཀུན་གྱི་སྐྱབས་མགོན། །ཟླ་འོད་གཞོན་ནུ་དེ་མཁྱེན་ནོ། །བྱང་ཕྱོགས་གངས་ཅན་གྱི་ལྗོངས་སུ། །དཔལ་མགོན་ཀླུ་སྒྲུབ་ཀྱི་རྣམ་འཕྲུལ། །མཉམ་མེད་སངས་རྒྱས་ཀྱི་ཞལ་སྐྱིན། །འཇིགས་རྟེན་མགོན་པོ་དེ་མཁྱེན་ནོ། །ཚུལ་ལྡན་མང་ཐོས་ཀྱི་འབྲས་བུ། །བསྟན་པའི་སྒྲོན་མེ་རུ་སྨིན་པའི། །གངས་ཅན་མཁས་པ་ཡི་གཙུག་རྒྱན། །བློ་བཟང་གྲགས་པ་དེ་མཁྱེན་ནོ། །སྔོན་བྱོན་ལོ་པཎ་གྱི་བརྒྱུད་འཛིན། །ཡོངས་རྫོགས་རྒྱལ་བསྟན་གྱི་མངའ་བདག །སྣང་བཞི་མཐར་ཕྱིན་གྱི་སངས་རྒྱས། །དྲི་མེད་འོད་ཟེར་དེ་མཁྱེན་ནོ། །ཆོས་ཉིད་མངོན་སུམ་དུ་མཐོང་བས། །ཆོས་ཅན་ཐོགས་མེད་དུ་མཁྱེན་པ། །རང་བྱུང་པདྨ་ཡི་རྒྱལ་ཚབ། །འཇིགས་མེད་གླིང་པ་དེ་མཁྱེན་ནོ། །འདས་པའི་སངས་རྒྱས་ཀྱི་སྤྲུལ་པ། །མ་འོངས་སངས་རྒྱས་ཀྱི་འབྱུང་གནས། །ད་ལྟའི་སངས་རྒྱས་ཀྱི་རྒྱལ་ཚབ། །དྲིན་ཅན་བླ་མ་དེ་མཁྱེན་ནོ། །གཞན་ཡང་གངས་ཅན་གྱི་འདྲེན་པ། །རྒྱལ་བསྟན་རིན་ཆེན་ལ་དགོངས་པའི། །བཤད་དང་སྒྲུབ་པ་ཡི་གཉེན་མཆོག །དགེ་བའི་བཤེས་གཉེན་རྣམས་མཁྱེན་ནོ། །འདི་ནས་བྱང་ཆུབ་ཀྱི་བར་དུ། །དགེ་བའི་བཤེས་གཉེན་ཀྱིས་ཟིན་ཏེ། །བཤད་སྒྲུབ་གཉིས་ལྡན་གྱི་སྒོ་ནས། །བསྟན་པའི་བདག་པོ་རུ་གྱུར་ཅིག །དེང་ནས་རང་རྒྱུད་དང་འཚམ་པར། །བསྟན་པའི་སྲི་ཞུ་ལ་རེམ་སྟེ། །རང་དོན་ཡིད་བྱེད་ཀྱི་བློ་ངན། །དུག་བཞིན་སྤང་བ་ཡང་ཤོག་ཅིག །མ་རྒན་འགྲོ་བ་ཡི་དོན་དུ། །སྒྱུ་མེད་ལྷག་བསམ་ནི་དཀར་པོ། །གངས་ཀྱི་རི་བོ་ལྟར་སྐྱེས་ནས། །ཀུན་ལ་སྨན་པ་རང་ཤོག་ཅིག །འབྱུང་བ་ཟད་ཟད་ཀྱི་བར་དུ། །བསྟན་པའི་ཞབས་ཏོག་ལ་བརྩོན་ཏེ། །གདོས་བཅས་ཤ་ཁྲག་གི་ལྷག་མ། །གཞན་གྱི་ཁ་ཟས་སུ་སྨིན་ནོ། །སྨོན་པའི་རེ་འབྲས་ཀུན་འགྲུབ་པར། །དབྱིངས་ན་སྲས་བཅས་ཀྱི་རྒྱལ་བ། །བདེན་པའི་མཐུན་འགྱུར་ཞིག་མཛད་ནས། །གེགས་མེད་ཡིད་བཞིན་དུ་ཤོག་ཅིག །ཅེས་བསྟན་པའི་བྱ་བ་རྒྱ་ཆེར་མཛད་པའི་དགེ་བའི་བཤེས་གཉེན་རྣམས་ཀྱི་རྣམ་པར་ཐར་པ་ལ་སྙིང་ནས་དད་པ་སྐྱེས་ཏེ་དེའི་རྐྱེན་གྱིས་དམ་པ་དེ་དག་གི་རྗེས་སུ་སློབ་པའི་འདུན་པས་བློ་ལ་གང་ཤར་གྱི་འདོད་དོན་རྣམས་སྨོན་ཚིག་དང་བཅས་སྤྲང་བན་གཞན་ཕན་པས་བྲིས་པ་དགེ་ལེགས་སུ་གྱུར་ཅིག།།